Herforingjastjórnin í Mjanmar hefur birt nýjar ásakanir um mútuþægni á hendur Aung San Suu Kyi sem steypt var af stóli í síðasta mánuði. Lögmaður hennar vísar þeim ásökunum á bug.
Lögmaður Aung San Suu Kyi, leiðtoga Mjanmar sem steypt var af stóli í byrjun síðasta mánaðar, sagði í morgun ekkert hæft í nýjum ásökunum sem birtar hafa verið á hendur henni, en hún er sökuð um að hafa þegið fé frá auðugum kaupsýslumanni.
Sjónvarpsstöð hersins í Mjanmar birti í gær brot úr viðtali við kaupsýslumanninn Maung Weik, sem kvaðst fjórum sinnum á undanförnum árum hafa látið hana hafa fé úr eigin vasa, jafnvirði um sjötíu milljóna króna. Fleiri úr ríkisstjórn hennar hefðu fengið frá honum fé. Í síðustu viku staðhæfði talsmaður herforingjastjórnarinnar að ráðherra sem nú væri í haldi hefði viðurkennt að hafa látið Suu Kyi hafa tugmilljónavirði í gulli og peningum. Lögmaður hennar Khin Maung Zaw, sagði í morgun að Suu Kyi væri eflaust ekki gallalaus, en ásakanir um mútuþægni og spillingu ættu ekki við rök að styðjast. Enn er mótmælt í Mjanmar þótt herinn hafi hert þar tökin. Réttindasamtök í Mjanmar segja það staðfest að 217 hafi verið drepnir síðan mótmæli hófust gegn herforingjastjórninni, en telja fjölda látinna mun meiri. Útgáfa á öllum einkareknum dagblöðum í landinu hefur verið stöðvuð og internetþjónusta takmörkuð. Þrjátíu og sjö blaðamenn hafa verið handteknir síðan herforingjar hrifsuðu völdin í landinu í byrjun síðasta mánaðar og að sögn Sameinuðu þjóðanna er meira en helmingur þeirra enn í haldi.
Herforingjastjórnin í Mjanmar hefur birt nýjar ásakanir um mútuþægni á hendur Aung San Suu Kyi sem steypt var af stóli í síðasta mánuði. Lögmaður hennar vísar þeim ásökunum á bug.